
Tasg 1 : Adolygiad Theatr 

 Mae’r cynhyrchiad ‘Housemates’ gan Tim Green yn seiliedig ar stori gwir leol i Gaerdydd sydd wedi ei osod yn y 1970au. Mae’n cael ei berfformio gan gast o actorion a cherddorion niwrowahanol a niwronodweddiadol. Cafodd y sioe anhygoel yma ei gyfarwyddo gan Joe Murphy a Ben Petitt-Wade. Ar ôl clywed am gyd gynhyrchiad Theatr y Sherman gyda chwmni Hijinx a’r holl glod oeddwn i’n ei chlywed mi oedd rhaid i mi ei wylio. 

Mae’r cynhyrchiad am fachgen ifanc o’r enw Alan (Gareth John) a chafodd ei eni gyda Down’s Syndrome a’i fywyd yn byw yn ysbyty Ely. Mae myfyriwr o Brifysgol Caerdydd o’r enw Jim (Peter Mooney) yn gwirfoddoli yn yr ysbyty a’n dod i nabod Alan a’r ffordd mae’n byw a chael ei thrin yn yr ysbyty a gyda’i gilydd yn penderfyny bod angen gwneud newid yn y byd, a gyda chefnogaeth ei ffrindiau fe wnaethon nhw roi’r diwedd i ofal sefydliadol a’r dechrau i fyw â chymorth. Mae’r sioe yma yn twymo’r galon, yn ddoniol a’n hynod o deimladwy. 

Mae’r cynhyrchiad yn cael ei ddangos mewn llawer o ffyrdd gwahanol, gyda dehongliad BSL, disgrifiad sain ac yn ogystal â hyn roedd y ddau ddangosiad cyntaf yn ‘Pay What You Want Previews’. Mae hyn yn ffordd anhygoel i ddenu amrywiaeth o bobl i’r  gynulleidfa gan nid pawb sydd yn gallu fforddio tocynnau sioe. Rydw i’n fyfyrwraig yn y brifysgol yn astudio perfformio ac felly ddim yn gallu fforddio tocynnau sioe trwy’r amser, felly os oedd mwy o gwmnïau yn gwneud rhywbeth tebyg fe fydd yn sicrhau cynulleidfa fwy eang. 

Wrth fynd mewn i’r theatr roedd band yn chwarae caneuon byw a’r gynulleidfa yn bloeddio pob cân, roedd yr awyrgylch yn y gynulleidfa yn anhygoel o’r cychwyn, pawb yn dawnsio a chanu fel un, doeddwn i erioed wedi profi rhywbeth mor anhygoel mewn theatr o’r blaen. Chwaraeodd y band gerddoriaeth trwy gydol y sioe a’n ogystal â hyn chwaraeodd holl aelodau’r band offerynnau lluosog, gan hefyd chwarae nifer o gymeriadau gwahanol trwy gydol y sioe. Roedd cerddoriaeth yn rhan enfawr o’r sioe, defnyddion gerddoriaeth fel ffordd i basio amser, oriau, dyddiau, misoedd a hyd yn oed blynyddoedd. Ond hefyd wedi defnyddio’r gerddoriaeth i bortreadu’r emosiynau a oedd y cymeriadau’n ei theimlo trwy gydol y perfformiad, roedd hyn yn ffordd hynod o effeithiol i gael y gynulleidfa i deimlo’n rhan o’r perfformiad a theimlo pob emosiwn a’r cymeriadau.   

Roedd y set yn finimalaidd iawn ond yn llawn manylder a oedd wir yn dal llygaid y gynulleidfa. Doedd braidd dim ar lawr y llwyfan heb law am bin a dail ar y llawr, roedd waliau’r set yn llawn llwydni a’r paent yn plicio oddi ar y wal. Fe wnaeth hyn bortreadu’n syth y sefyllfa byw erchyll a oedd rhaid iddynt fyw mewn a’n hynod o effeithiol. Mi oeddwn i’n hoff iawn o’r set gan ei fod yn dangos cymaint i ni gyda chyn lleied o bethau, dangosodd i ni’r cyn lleied a ganiateir i’r trigolion a’r lefel hylendid yn ysbyty Ely. Yn ogystal â hyn, wrth gael set finimalaidd mae’n sicrhau bod y gynulleidfa’n canolbwyntio ar y stori yn gyfan gwbl ac nid ydynt yn cael eu tynnu sylw gan ormodedd ar y llwyfan.

Fe ddefnyddion nhw wisg a oedd yn hanesyddol gywir, ac wedi sicrhau newid yn y wisg wrth i’r amseroedd newid a hefyd wedi sicrhau cyferbyniad clir rhwng trigolion yr ysbyty i’r gweithwyr, cyhoedd a gwirfoddolwyr. Roedd hwn yn amlwg iawn i’r gynulleidfa ac yn effeithiol iawn unwaith eto i ddangos cyflwr yr ysbyty lle oedd y bobl yn byw. Roedd gan drigolion yr ysbyty ddillad brwnt a oedd gyda thyllau ynddyn nhw, yna ar ôl rhyddid o’r ysbyty fe welwn ni nhw’n gwisgo dillad newydd glan heb dyllau. Wrth weld y newid yma yn ei dillad fe hefyd welwn ni newid yn ei ymddygiad a’r newid o fod yn hollol ddi-emosiwn i gael gwen o glust i glust.   

Ffordd arall cafodd y thema o dristwch ac unigrwydd ei phortreadu oedd y goleuo, roedden yn defnyddio goleuadau gwahanol iawn i ddangos i’r gynulleidfa nid yn unig ei bod ni mewn lleoliad gwahanol ond hefyd y teimladau mae’r cymeriadau’n ei deimlo ym mhob lleoliad. Er enghraifft yn yr ysbyty fe defnyddwyr golau gwyn a glas, roedd y golau gwyn yn dangos i mi yn syth ei bod nhw mewn ysbyty gan fod fy mod i a llawer o bobl arall yn cysylltu golau llachar gwyn gydag ysbytai a’r glas yn awgrymu’r teimlad iasol , oeraidd ac unig sydd mewn ysbytai. Wrth ddefnyddio’r golau i bortreadu emosiwn a theimlad teimlaf fod y gynulleidfa hefyd yn gallu teimlo’r un ffordd a’r cymeriadau, fe wnes i’n sicr teimlo ias lawr fy nghefn. 

Yn ogystal â pherfformiad anhygoel roedd y sioe yn hynod o addysgiadol, roedd y sgript yn dilyn stori glir a’n ffeithiol iawn. Ond, nid mewn ffordd sydd mynd i’ch diflasu chi, na, mewn ffordd sy’n eich tynnu chi fewn i’r perfformiad hyd yn oed yn fwy. Cefais i fy ngeni a’n magu yng Nghaerdydd ac fe ddysgais i fwy am ei hanes wrth wylio sioe awr a hanner da ddysgais yn fy nosbarthiadau hanes ym mlwyddyn 9. Fe lwyddodd pob aelod o’r cast i adrodd stori’r a phortreadu’r themâu’n glir trwy gydol y sioe, a wnaeth sicrhau profiad anhygoel i ni fel aelodau o’r gynulleidfa. Fel dwi wedi sôn yn gynt mae’r sioe yma yn rhedeg am tua 1 awr a 30 munud a’r unig beth negyddol yw nad oes seibiant yng nghanol y sioe, dwi’n deall ei bod hi’n sioe resymol o fyr ond os ydych chi angen diod o ddŵr neu angen y tŷ bach mae’n rhaid gadael yn ystod y sioe ac mae gymaint yn digwydd yn y sioe mae’n debygol y bysech chi’n colli rhywbeth pwysig. Felly, fy nghyngor i? Peidiwch â gadael nes eich bod chi methu aros mwy. 

I grynhoi, mae’r sioe yma wych, mae’n sioe llawn emosiwn a hiwmor. Fe fyddwch chi’n siŵr o chwerthin, efallai ychydig  grio ond yn fwy pwysig fe fydd yn siŵr o godi calon ar ôl diwrnod anodd. I gloi dwi wir yn eich annog chi i wylio ‘Housemates’ gan Tim Green , gwnewch chi ddim difaru.






 







Tasg 2- fideo 
https://youtu.be/QL6u9rLqWds 

